钦定古今图书集成/明伦汇编/官常典/第612卷 > 张堪
## 钦定古今图书集成/明伦汇编/官常典/第612卷 > 张堪

按《后汉书》本传，“堪字君游，南阳宛人也，为郡族姓。堪
早孤，让先父馀财数百万与兄子。年十六，受业长安，
志美行厉，诸儒号曰圣童。世祖微时，见堪志操，常嘉
焉。及即位，中郎将来歙荐堪，召拜郎中，三迁为谒者，
使送委输缣帛，并领骑七十匹，诣大司马。吴汉伐公
孙述，在道追拜蜀郡太守。时汉军馀七日粮，阴具船”
欲遁去。堪闻之，驰往见汉，说述必败，不宜退师之策。
汉从之，乃示弱挑敌，述果自出，战死城下。成都既拔，
堪先入据其城，检阅库藏，收其珍宝，悉条列上言，秋
毫无私，慰抚吏民，蜀人大悦。在郡二年，征拜骑都尉。
后领骠骑将军杜茂营，击破匈奴于高柳，拜渔阳太
守。捕击奸猾，赏罚必信，吏民皆乐为用。匈奴尝以万
骑入渔阳，堪率数千骑奔击，大破之，郡界以静。乃于
狐奴开稻田八千馀顷，劝民耕种，以致殷富。百姓歌
曰：“桑无附枝，麦穗两岐，张君为政，乐不可支。”视事八
年，匈奴不敢犯塞。帝尝召见诸郡计吏，问其风土及
前后守令能否。蜀郡计掾樊显进曰：“渔阳太守张堪，
昔在蜀汉，仁以惠下，威能讨奸。前公孙述破时，珍宝
山积，卷握之物，足当十世。而堪去职之日，乘折辕车，
布被囊而已。”帝闻，良久叹息，拜显为鱼复长。方征堪，
会病卒。帝深悼惜之，下诏褒扬，赐帛百疋。

===景毅===按《梓潼士女志》，“毅字文坚，梓潼人也。太守丁羽察举
孝廉，司徒举治剧，为流阳侯相高陵令。立文学，以礼
让化民。迁太守。上封吏守阙请之，三年不绝。以子顾
师事少府李膺，膺诛自免。久之，拜成都令，迁益州太
守。上封吏民涕泣送之，至沮者七百人，白水县者三
百人。值益州乱后，米斗千钱，毅至，恩化畅洽，比去米”
斗八钱，鸠鸟巢其厅，孕育而去。三府表荐，征拜议郎，
自免归，州牧刘焉表拜都尉。为人廉正，疾淫祠，敕子
孙惟修善为祷，仁义为福。年八十一而卒。